אלי לרטר

ילדותה ונעוריה

לרטר נולדה בצ'רי היל, ניו ג'רזי, ארצות הברית, ולמדה בבתי הספר המקומיים. היא התבלטה כילדה יפהפייה, ובגיל 13 בלבד החלה לדגמן עבור סוכנות הדוגמנות הבינלאומית "פורד מודלס" (Ford Models), קריירה שלקחה אותה למסעות ברחבי העולם. בגיל 17 התיישבה באופן זמני ביפן. שנה לאחר מכן עזבה את מזרח אסיה, ושבה לארצות הברית; היא עברה להתגורר בלוס אנג'לס בעקבות בן זוגה. לאחר זמן קצר החלה לקחת שיעורים במשחק.

המתיחה במגזין אסקוויר

בנובמבר 1996 הופיעה בחורה מסתורית בשם "אלגרה קולמן" על שער מגזין הגברים "אסקווייר". כתבה שפורסמה במגזין על ידי העיתונאית מרת'ה שריל תיארה את קולמן כ"דבר הבא בהוליווד". סופר על קולמן, על שמועות סביב סרט של וודי אלן בו היא צפויה לככב, על צילומי עירום שלה שצולמו על ידי צלמי פפראצי ועל רומן הנרקם בינה לבין השחקן דייוויד שווימר. אך אלגרה קולמן לא הייתה קיימת באמת. על שער המגזין הופיעה לרטר שגילמה את קולמן כחלק ממתיחה של המגזין שבא ללעוג לחוסר הרצינות שבכתבות פרופיל של מפורסמים. כתבת השער עוררה התעניינות מצד עיתונאים שהביעו ביקורת על כך שהמגזין מפרסם דמות כה שטחית (קולמן, לא לרטר), וגם מצד סוכנויות משחק שניסו לאתר את האישה הדמיונית, כנראה כדי לצרפה לשורותיהן. המתיחה שנחשפה על ידי המו"ל לא עוררה הדים של ממש. רבים ראו בכך תרגיל יחצני ותו לא. אך המתיחה הזניקה את קריירת המשחק של לרטר.

קריירת משחק

המתיחה באסקוויר עזרה ללרטר לקבל תפקידים קטנים בסדרות טלוויזיה שונות. ב-1997 היא הופיעה בעונה הראשונה והיחידה של סדרת הטלוויזיה הכושלת "הבנים של שיקגו" בהשתתפות ג'ייסון בייטמן וגם בסדרה הקומית "סוף סוף סוזן" בכיכובה של ברוק שילדס ב-NBC. לאחר מכן ב-1998 הופיעה בסדרות הטלוויזיה הפופולריות "שיקגו הופ", "תהרוג אותי וזהו" ו-"דוסון קריק". ב-1999 קיבלה תפקיד בסרט הקולנוע הראשון שלה, "כוכב חדש נולד" בכיכובו של ג'יימס ואן דר ביק. בהמשך אותה השנה הופיעה בסרטים "לוותר על זה", "את מטריפה אותי" לצד אדריאן גרנייה ובסרט האימה "הבית על הגבעה הרדופה". בשנת 2000 הופיעה בסרט האימה "יעד סופי" (ושלוש שנים לאחר מכן בסרט ההמשך יעד סופי 2).
בשנת 2001 שיחקה לצד קולין פארל בסרט האקשן "הרעים שוב טובים" בבימויו של לס מייפילד, ובהמשך הופיעה בקומדיה המצליחה "לא רק בלונדינית", ובקומדיה אחרת "ג'יי ובוב השקט מכים שנית". בשנים שלאחר מכן שיחקה בפרק הפיילוט של הסדרה "הפמליה" ב-2004, ושיחקה בסרט נוסף "הכי דומה לאהבה" (2005) בכיכובם של אשטון קוצ'ר ואמנדה פיט.
ב-2006 החלה לשחק בתפקיד ראשי בסדרת הטלוויזיה הפופולרית מסוגת המדע הבדיוני "גיבורים". בסדרה גילמה את ניקי סנדרס ובהמשך את האלטר אגו שלה ג'סיקה סנדרס למשך כל ארבע העונות. 
באוגוסט 2007 יצא לאור הסרט "מריגולד - המסע להודו", קופרודוקציה הודית-אמריקאית אשר מתמקדת במסעה של נערה צעירה להודו.
בסרט זה, הופיעה לרטר לצידו של השחקן הבוליוודי סלמן ח'אן. בשנה זו גם שיחקה בסרט "האויב שבפנים: השמדה", השלישי בסדרת "האויב שבפנים אשר מבוססת על משחק המחשב Resident Evil בכיכובה של מילה יובוביץ'. בעוד המבקרים קטלו את הסרט, המעריצים שיבחו אותו והוא צלח בקופות. 
בשנת 2009 כיכבה בסרט המתח "אובססיבית" בתפקיד ליסה, לצד ביונסה. בשנת 2010 שבה לשחק בסרט "האויב שבפנים: החיים שאחרי", הרביעי בסדרה ועד כה המצליח ביותר מבחינת הכנסות. 
לאחר מספר שנים שלא הופיעה על המסך, ב-2014 שיחקה בסרטי הקולנוע "חולה אהבה", קומדיה לצד מאט לה-בלאנק, והסרט "כמו שאת", דרמה לצד הילרי סוונק. גם שיחקה בתפקיד הראשי בסדרת הטלוויזיה "זהות נרדפת" של רשת TNT, בתפקיד קריסטל מקגיוור, סוכנת FBI, שותפתו של מרטין (שון בין), שיש לה היסטוריה רומנטית איתו. 
בשנת 2016 שיחקה בסרט "האויב שבפנים: פרק הסיום", השישי בסדרת הסרטים "האויב שבפנים", בכיכובה של מילה יובוביץ'. הסרט הוא המצליח ביותר מכל הסדרה, הן מבחינת הביקורות והן מבחינת הכנסות. 
בשנת 2017 שיחקה בתפקיד אורח בסדרה "תרגיע" של לארי דייוויד ב-HBO, ובשנת 2018 שיחקה בתפקיד אורח בסדרה "ביחד ולחוד" ב-ABC, בכיכובה של ג'נה פישר.

חיים אישיים

בעת שדגמנה עברה לרטר ללוס אנג'לס כדי להקפיץ את קריירת המשחק שלה. ב-2002 היא עברה לניו יורק לתקופה של שלוש שנים. ב-2005 חזרה להתגורר בלוס אנג'לס אחרי שקיבלה את התפקיד ב"גיבורים". 
בדצמבר 2007 התארסה לשחקן הייז מקארתור אחרי זוגיות של מספר שנים. ב-1 באוגוסט 2009 התחתן הזוג. ביולי 2010 הודיעה לרטר שהיא ובן זוגה מצפים לילד ראשון. ב-20 בדצמבר 2010 נולד בנם תיאודור הייז מקארתור. באוגוסט 2014 הודיעו הזוג שהם מצפים לילד שני. ב-15 בינואר 2015 נולדה בתם השנייה, ויויאן מרגרט.